google/wiki40b huggingface dataset:
Kerapõhi

Kerapõhi on mingi pisiese (nt puutükk, kivi), mida kasutati lõngakera alustuseks.
Põhja-Euroopas kasutati kerapõhjana ka hane kõrist keeratud rõngast, mida nimetati krõnksuks.
Eesti-Afganistani suhted

Eesti-Afganistani suhted on kahepoolsed suhted Eesti ja Afganistani vahel.
1930 sõlmisid kaks riiki sõpruslepingu ja leping jõustus aprillis 1931. Kahe riigi vaheline kaubavahetus algas 1932, ent see jäi mahult väikeseks.
7. septembril 1991 tunnustas Afganistan Eesti taasiseseisvumist. Kahe riigi vahelised diplomaatilised suhted sõlmiti alles 1. jaanuaril 2005.
Aastatel 2007–2014 tegutses Afganistanis Kabulis Eesti erimissioon.
Eesti suursaadik Afganistanis on aastast 2012 Väino Reinart.
Erich Kaup

Erich Kaup (17. mai 1929 Gattšina rajoon, Leningradi oblast – 28. juuni 2007) oli Eesti ajaloolane.
1957 lõpetas ta Tallinna Pedagoogilise Instituudi. 
Aastast 1952 töötas ta EKP Keskkomitee Partei Ajaloo Instituudis, sealjuures 1985–1989 selle direktorina. Aastast 1989 töötas ta Eesti Riigiarhiivis.
Ta on põhjalikult uurinud muu hulgas Eesti ajalugu perioodil 1939–1945.
Lõuna vald

Lõuna vald oli vald Petserimaal aastail 1939–1945.
Valla keskus oli Laura küla.
Vald kuulus Riigivolikogu 30. valimisringkonda, kust valiti Georgi Orlov. Vald kuulus Lõuna põllumeeste konvendi tegevus- ja valimispiirkonda.
Matemaatiline füüsika

Matemaatiline füüsika (inglise keeles mathematical physics) on füüsikaliste nähtuste matemaatiliste mudelite teooria. Tegemist on rakendusmatemaatika teadusharuga; tõe kriteerium selles on tõestus. Erinevalt puhta matemaatika teadusharudest uuritakse matemaatilises füüsikas füüsikaprobleeme matemaatilisel tasandil ning tulemused esitatakse teoreemide, graafikute, tabelite jms kujul, millele lisatakse nende tulemuste füüsikaline interpretatsioon.
Ajakirja Journal of Mathematical Physics toimetuskolleegium annab matemaatilise füüsikale järgmise määratluse: "matemaatika rakendamine füüsikaprobleemide lahendamiseks ning selliste rakenduste jaoks sobivate matemaatiliste meetodite ja füüsikateooriate väljatöötamine".

Matemaatiline füüsika ja teoreetiline füüsika

Lähedane teadusharu on teoreetiline füüsika, mis arendab uusi matemaatilisi mudeleid nähtustele, mille kohta rahuldavaid mudeleid pole veel välja töötatud ja vahel on nii, et meetodite ja mudelite matemaatilise ranguse nõudeid pole tagatud, samas kui matemaatiline füüsika töötab tavaliselt juba arendatud mudelitega, mis vastavad matemaatilise ranguse nõuetele.
Viru Varietee

MTÜ Viru Varietee on Tallinnas aadressil Liikuri tänav 42-44 tegutsev varietee.
Varietee avati 6. mail 1972 ja tollal tegutses see Viru hotelli juures. See oli esimene Eesti NSV varietee. 
Esimest varietee-etendust juhtis Lembit Mark. Varietee esimesed programmid panid kokku Inge Põder ja Ago-Endrik Kerge.
Esimese kolme programmi muusika lõid spetsiaalselt varietee jaoks tuntud Eesti heliloojad – Gennadi Taniel, Arne Oit ning Uno Naissoo. 
Kostüümide looja oli Aime Unt, hiljem tegeles sellega peamiselt Kustav-Agu Püüman. 
Viru varietee etenduste ja tantsude lavastajateks olid samuti koreograafid Heino Aassalu, Mai Murdmaa, Kalju Saareke ja Mait Agu.
Varietee tegutses aastani 1994. Varietee asutati uuesti 2003.
Provocator

Provocator ("väljakutsuja") oli üks Vana-Roomas levinud gladiaatoritüüpidest.
Provocatori relvastus ja varustus olid kuni Rooma vabariigi ajajärgu lõpuni suhteliselt sarnased Rooma leegionäride omale.  Hiljem lähtuti varustuse valimisel kohaliku areeni trendidest. Provocatoreid on tihti kujutatud kandmas niudevööd, pikka säärekaitset vasakul jalal, manicat paremal käel ja peas mõlemalt küljelt sulgedega kaunistatud, visiiriga kiivirit. Nad olid ainukesed gladiaatorid, kes kandsid rinnaturvist (cardiophylax). Relvadest kasutasid nad pikka nelinurkset kilpi ja gladiust.
Provocatorid võitlesid areenil ainult teiste provocatoritega. Praegu ollakse seisukohal, et nad olid algajad, keda testiti ning hiljem mõnda teise gladiaatorite kategooriasse ümber paigutati.
Albaania keele murded

Albaania keeles on palju murdeid, kuid kaks suuremat murderühma on toski ja geegi, mida räägitakse vastavalt Albaania lõuna- ja põhjaosas. Kaht murderühma eraldab Shkumbini jõgi.

Ajalugu

Kirjakeel, mis võeti kasutusele aastal 1909, põhines kuni teise maailmasõjani Elbasani läheduses räägitaval lõunageegi murdel, kuid pärast sõja lõppu hakkas levima toski murderühm. Kosovo ja Põhja-Makedoonia albaanlased kasutasid peamiselt geegi varianti, kuid aastast 1974 võtsid ka nemad toski variandi omaks.

Geegi murderühm

Geegi murderühm jaguneb neljaks murdeks: lõunageegi, keskgeegi, loode- ehk läänegeegi ja kirde- ehk idageegi murdeks.

Lõunageegi murre

Lõunageegi murret räägitakse Durrësis; Elbasani, Peqini ja Kavajë põhjaosas ning Struga ja Tirana kirdeosas.

Keskgeegi murre

Keskgeegi murret räägitakse Debaris, Gostivaris, Krujës, Peshkopis, Matis, Kumanovos, Mirditë'i ja Tetovo lõunaosas, Struga idaosas.

Loodegeegi murre

Loodegeegi murret räägitakse Montenegros, Kosovo loodeosas, Lezhë'is, Mirditë'i loodeosas, Pukë'is ja Shkodëris.

Kirdegeegi murre

Kirdegeegi murret räägitakse Kosovos, Preševos, Hasis, Kukësis, Tropojë'is, Mirditë'i kirdeosas ja Tetovo põhjaosas.

Toski murderühm

Toski murderühm jaguneb viieks murdeks: põhjatoski, labi, çami, arvanitika ja arbereši murdeks.

Põhjatoski murre

Põhjatoski murret räägitakse Beratis, Fieris, Gramshis, Kolonjë'is, Korçë'is, Ohëris, Përmetis, Struga lõunaosas, Pogradecis, Prespas ja Vlorë'i põhjaosas.

Labi murre

Labi murret räägitakse Vlorë'i lõunaosas, Dukatis, Himarë'is, Mallakastëris, Delvinë'is, Gjirokastëris ja Sarandë'is.

Çami murre

Çami murret räägitakse Sarandë'i lõunaosas ja Kreeka põhjaosas.

Vahemurre

Vahemurret räägitakse Elbasani, Peqini, Kavajë ja Librazhdi lõunaosas, Gramshi ja Lushnjë kesk- ja põhjaosas.
Deeneb

Deeneb (ka Alpha Cygni) on Luige tähtkuju heledaim täht. See moodustab koos Veega ja Altairiga Suvekolmnurga. Deenebi näiv tähesuurus on 1,25, mis teeb sellest tähistaeva heleduselt 19. tähe. Deeneb on tähistaeva eredamaid tähti, kuid selle täpne kaugus ja seega ka täpne eredus on teadmata.
Pandėlys

Ajalugu

Asula tekkis kaubateede ristumiskohta ja seda on esimest korda mainitud 1591. aastal (toona oli Pandėlys alev. Ühed varasematest omanikest olid Pandzevičiused, kelle järgi võis alev oma nime saada, teise versiooni kohaselt oli seal turupäevaks esmaspäev (analoogiliselt Seredžiusega (turupäevaks oli kolmapäev) ja Subačiusega (turupäevaks oli laupäev).
Esimene kirik rajati sinna aastal 1665. Alev on kuulunud Chreptowiczitele ja Kościałkowskitele. Pandėlysis on sündinud Poola poliitik Marian Zyndram-Kościałkowski.
Teise maailmasõja ajal sunniti asula juudid Rokiškisesse asuma, kus nad likvideeriti. Linnaõigused sai Pandėlys 1956. aastal. Nõukogude ajal oli linn kahe kohaliku kolhoosi keskasulaks.
Na'vi keel

Keele eripärad

Na’vi keel on loodud eelkõige filmi reaalsemaks muutmiseks. Keele loomisel arvestati, et erinevad kõlad oleksid mõnevõrra eksootilised ja erakordsed ning samuti kauged, rõhutamaks, et na’vid on tulnukad teises päikesesüsteemis. Siiski pidi keele loomisel arvestama ka inimnäitlejatega, kes soravalt, ilma vigadeta ja suuremate probleemideta pidid suutma moodustada erinevad hääldusi ja lauseid. Kuigi na’vi keeles pole uusi, enneolematuid reegleid, siis erinevate keelte omapärasid ja tunnuseid kombineerides on saavutatud igati unikaalne uus keel. Väljapaistvamad eripärad on rõhuga kaashäälikud kx, px, tx ja siseliidete kasutamine tegusõnade pööramisel.

Häälikud

Na’vi keeles on 7 täishäälikut, 20 kaashäälikut, 4 diftongi ja 2 pooltäishäälikut

Täishäälikud, diftongid ja pooltäishäälikud

Täishäälikutest on kõik peale ühe ka eesti keeles esindatud ja nende hääldused on samad. Na’vi keeles märgivad vokaalid silpe ja võivad üksinda ka silbi moodustada. Täishäälikud on järgnevad : a, e i, ì. o, u, ä.
Diftongid on kahest erinevast kirjamärgist koosnevad tähed, mida ei või eraldi kirjutada. Need on järgnevad: aw, ay, ew, ey.
Pooltäishäälikud on tähed, mis käituvad kord vokaalide, kord konsonantide reeglitele vastavalt. Need häälikud on ll ja rr.

Kaashäälikud

Kaashäälikuid on keeles 20. Erilised neist on nii-öelda rõhuga sulghäälikud kx, px, tx, mis käivad väikese klõksu või popsatusega. Kasutust leiab ka kõrisulghäälik. Kaashäälikud on järgnevad: f, h, k, kx, l, m, n, ng, p, px, r, s, t, ts, tx, v, w, y, z ning ‘. Häälikud kx, px, tx, k, p, t ja ts teatud vormides pehmenevad.

Grammatika

Na’vi keeles on omapärased keelereeglid. Nimi- ja asesõnu saab käänata viies erinevad käändes järelliidetega ja lisaks veel erinevate abisõnadega. Tegusõnade pööramine toimub siseliidete abil, kusjuures mitte ühelegi pöördevormile ei tule kaassõnu. Lisaks on olemas siseliited ka tunnete väljendamiseks.

Süntaks

Sõnade järjekord lausetes on na’vi keeles üsna vaba, s.t ei ole tähtis, kus asub lauses alus, öeldis või sihitis. Siiski peab liitlausete puhul üks lauseosa tervenisti jääma ühele poole sidesõna, et lausete tähendus ei muutuks. Samamoodi peab nimisõna mõjutav omadussõna asetsema selle kõrval.

Tegusõnad ja siseliited

Tegusõnu pööratakse na'vi keeles siseliidete abil. Eristatakse kolme liiki siseliiteid ja see määrab ära nende asukoha sõnas. ‹1› siseliite kohal on aja tunnus, ‹2› siseliite asukohale pannakse tunnet või olekut kirjeldav siseliide. ‹0› ehk eel-esimesele positsioonile tuleb sunduse või enesekohase vormi siseliide. ‹0› ja ‹1› pannakse vastavalt sõnas esimese täishääliku ette ja ‹2› viimase täishääliku ette.
Tegusõnu on teatud juhtudel võimalik teistest sõnadest tuletada. Selleks tuleb kasutada abitegusõna si tegema. Nii on võimalik moodustada vorme tìkxey si eksima (viga tegema) või kelku si paiknema (kodu tegema). Sõna "si" üksikuna kasutada ei tohi.
Vatku Vahakivi

Vatku Vahakivi on ohvrikivi Virumaal Kadrina kihelkonna Vatku külas.
Käsipuu

Ajalugu

Vanima teadaoleva trepikäsipuu avastas prantsuse arheoloog Pierre St. Jamaine Lõuna-Iraagis Nippuri linnriigi Assüüria tsivilisatsiooni varemetest.

Euroopa standard

Briti standard ja Briti standardi tegevusjuhis on kokku sobitatud Euroopa normaaliga (EN). Trepikäsipuu kõrgus on seatud vahemikku 0,9–1 meetrit. Detailsemalt leiab infot Suurbritannia valitsuse kodulehelt.

Käsipuude mõõtmed

Käsipuu kõrguseks astme keskelt mõõdetuna on üldjuhul 900 mm. Peamiselt laste kasutatavates hoonetes (koolid, lasteaiad jms) on vajalik ka teine käsipuu, mis on 600–700 mm kõrgusel. Käsipuu kaugus seinast või kinnisest piirdest peab olema vähemalt 45 mm. Trepivõre pulkade vahekaugus ei tohi ületada 110 mm. Käsipuu peab olema ümmarguse või ristkülikukujulise profiiliga, vastavalt läbimõõtudega ümarprofiilil 30–40 mm ja ristkülikukujulisel käsipuul 120–180 mm. Treppide lahtine pool tuleb varustada käsipuu või piirdega (peab olema vähemalt ühel pool). Ohutuks liikumisteeks loetakse käsipuuga varustatud kolme või enama astmega treppi. Teistes riikides võivad standardmõõdud ja nõuded vähesel määral varieeruda.
Kahe siduriga käigukast

Kahe siduriga käigukast on automaatne käiguvahetuse seade, mis ehituselt sarnaneb manuaalse käigukastiga. Selles on kasutusel kaks erinevat sidurit paaris ja paaritute käikude jaoks. Fundamentaalselt saame kirjeldada sellist süsteemi kahe manuaalse käigukasti koostööna ühes korpuses, eraldi siduritega. Kuigi käigukast töötab automaatsel režiimil, on võimalus käike vahetada ka manuaalselt poolautomaatrežiimis, kuigi käiguvahetus töötab elektrohüdraulilisel süsteemil.

Ajalugu

Sellise käiguvahetuse süsteemi leiutas prantslane Adolphe Kégresse vahetult enne Teist maailmasõda, kuigi ta ei jõudnud kunagi töötava mudelini. Esimese sellise käigukasti arendustöö algas 1980. aasta alguses, selle arendamist juhatas Harry Webster autotööstuse komponentide kompaniis Automotive Products. Prototüüpe kasutati sõidukites Ford Fiesta Mk1, Ford Ranger ja Peugeot 205. Kontrollsüsteemid põhinesid analoog-digitaal elektriskeemil, mis patenteeriti 1981. aasta juulis. Esimese arvutitega juhitud käigukasti võttis kasutusele Porsche aastal 1983. 
Esimene seeriatootmisauto, millel seda tüüpi käigukasti kasutati, oli 2003 aasta Volkswagen Golf Mk4 R32.

Ülevaade

Käiguvahetusi on võimalik läbi viia ilma jõumomenti kaotamata, kuna jõudu on võimalik avaldada mõlemale sidurile üheaegselt. Selline käigukasti tüüp on kõige kiirema käiguvahetuse ajaga. Kahe siduriga käigukastil kõige kiirem registreeritud käiguvahetus üles on 8 ms.

Sidurite tüübid

Kahe siduriga käigukast kasutab kahte erinevat tüüpi sidurit: kas kahte märga multisidurit, kus kasutatakse jahutuseks õli, või kahte kuiva üksiksidurit. Märja siduri süsteem sobib suurema jõudlusega mootoritele, aga kuivsiduri süsteemidel on kütusekulu väiksem.

Raudteevagun

Erinevat tüüpi kahe siduriga käigukasti süsteeme kasutatakse ka raudteevagunites. Raudteevagunis sissetuleval ja väljamineval teljel asetseb sidur, käiguvahetusel ühendatakse mõlemad sidurid lahti ja käigukastis oleva piduriga pannakse kasti ülekanded seisma, mis võimaldab käiguvahetuse.
Irakli Okruašvili

Irakli Okruašvili (ირაკლი ოქრუაშვილი; sündinud 6. novembril 1973 Tshinvalis Lõuna-Osseedi autonoomses oblastis) on Gruusia poliitik ja poliitpagulane. Okruašvili jõudis Mihheil Saakašvili esimese presidendiaja jooksul teenida mitmel võimupostil. 2004–2006 oli Okruašvili Gruusia kaitseminister.

Valitsuses

2000–2001 oli Okruašvili Gruusia asejustiitsminister. Liitunud Saakašvili Ühinenud Rahvusliku Liikumisega, valiti ta 2002. aastal Tbilisi kohalikku omavalitsusse. Rooside revolutsiooni järel 2003. aasta novembris määrati Okruašvili Gruusia presidendi esindajaks Šida Kharthlis.
2003. aasta lõpust 2004. aasta maini pidas Okruašvili peaprokuröri ametit. Maikuus nimetati ta siseministriks, detsembris kaitseministriks. Kaitseministrina paistis Okruašvili silma sõjaliste aktsioonide toetajana Lõuna-Osseetia separatistide vastu. 2006. aasta novembris määrati Okruašvili majandusarengu ministri kohale, millest ta nädal hiljem loobus.

Opositsiooniline tegevus

2007. aasta septembris teatas Okruašvili uue opositsioonijõu (Liikumine Ühtse Gruusia Eest) moodustamisest ning süüdistas Saakašvilit korruptsioonis, ebakompetentsuses ja inimõiguste rikkumises. Aga ka mõjuka ärimehe Badri Patarkatsišvili tapmise kavades. Okruašvili vihjas ka ekspeaminister Zurab Žvania surma hämaratele asjaoludele.
27. septembril Okruašvili arreteeriti süüdistatuna korruptsioonis, rahapesus ning ametipositsiooni kuritarvitamises.
8. oktoobril avaldas peaprokuratuur Gruusia telekanalites Okruašvili videotunnistuse, milles ta võttis omaks esitatud süüdistused ning taganes Saakašvilile esitatutest, teatades, et tema eesmärk oli presidenti diskrediteerida ning hankida poliitilisi dividende endale ja Badri Patarkatsišvilile.
Pärast tunnistust vabastati Okruašvili 10 miljoni larise kautsjoni vastu. Okruašvili süüdistuste toel üles köetud opositsiooni tänavaprotestide taustal lubati Okruašvilil väidetavalt tervislikel põhjustel Euroopasse siirduda. Okruašvili esines Münchenis ajakirjanikele teadaandega, et prokuratuuri avaldatud videosalvestises esitatud tunnistused olid antud surve all ja kordas oma süüdistusi president Saakašvili aadressil. Kaks päeva hiljem, 7. novembril, ajas politsei jõuga laiali opositsiooni tänavameeleavaldused, mis olid selleks ajaks kestnud juba nädala. President kuulutas riigis välja erakorralise seisukorra, sulgedes opositsioonilised meediakanalid.
Valitsusmeelsed jõud kuulutasid Okruašvili instrumendiks riigipöördeplaane hauduva Patarkatsišvili käes. 14. novembril kohustati Okruašvilit vahi alla naasma, kuid ta otsustas Gruusiasse mitte tagasi pöörduda.
Gruusia võimude esitatud väljaandmistaotlusele reageerides vahistasid Saksa võimud detsembris Okruašvili, andes ta peagi viisa väljastanud Prantsusmaa käsutusse. 2008. aasta märtsi lõpus mõisteti Okruašvili tagaselja väljapressimissüüdistustega 11 aastaks vangi.
Aprillis rahuldas Prantsusmaa Okruašvili poliitilise varjupaiga taotluse.
2010. aasta lõpul osales Okruašvili koos Levan Gatšetšiladze ja teistega Gruusia Partei asutamises.
20. novembril 2012 võeti ta väljapressimises süüdistatuna vahi alla.
Dzintari (Daugavpils)

Dzintari (vene keeles Дзинтари) on Läti linna Daugavpilsi osa. Asub Daugava jõe põhjapoolsel kaldal.
Dzintari on individuaalelamute piirkond Riiga viiva tee ääres, Daugava jõe ja Daugavpilsi kindluse maade vahel.
Otto I (Braunschweig-Lüneburg-Harburg)

Otto I (1495 – 1549) oli Braunschweig-Lüneburgi hertsog ja Lüneburgi vürst (Otto VI nime all) aastatel 1520 kuni 1527 ning Harburgi isand aastatel 1527 kuni 1549.
Mõntu mõis

Mõntu mõis (saksa keeles Mento) oli mõis Jämaja kihelkonnas Saaremaal.
Mõisa omanik oli teiste seas Oskar von Ekesparre.
Vilniuse kunstiakadeemia

Vilniuse kunstiakadeemia (leedu keeles  Vilniaus dailės akademija, lühendatult VDA) on Leedus Vilniuses asuv kunstiakadeemia. VDA rektor on Audrius Klimas.
VDA asutati 1793 Vilniuse ülikooli arhitektuuriosakonnana. Osakond tegutses aastani 1832, kui ülikool Venemaa keisri käsul suleti. Ülikool koos kunsti- ja arhitektuuriosakonnaga avati uuesti 1919. 1919-1990 oli VDAga seotud mitmeid ümberkorraldusi ja ümbernimetamisi.
Tänapäevane kunstiakadeemia tegutseb aastast 1990.
Näiteks õppeaastal 2010/2011 õppis VDAs 1928 õpilast.
Harku ja Murru vangla

Harku ja Murru vangla (varem Harku vangla) oli kuni 2016. aastani tegutsenud vangla Harju maakonnas Harku alevis.
2016. aasta jaanuaris oli vanglas vange kokku 165, neist naisi 87 ja alaealisi 2.
Vanglas võisid viibida koos emaga ka kuni nelja-aastased lapsed, neile on kohandatud eraldi osakond. Alates 2010. aasta algusest paigutati Harkusse ka eakamad meesvangid. Eraldi rehabilitatsiooniprogrammiga osakond on uimastiprobleemidega vangidele.
1. juunil 2016 liideti Harku ja Murru vangla Tallinna vanglaga ning Harku alevikus asuvate vanglahoonete kasutamine lõpetati. Naisvangid paigutati Tallinna vangla eraldi hoonesse ning meesvangid Tallinna, Tartu ja Viru vanglasse.

Ajalugu

1926. aastal otsustati rajada Harkusse sunnitöövangla. 1920.–1930. aastatel olid seal eri aegadel täiskasvanute vangla, alaealiste kurjategijate parandusmaja ning tööpõlgurite ja joodikute töölaager.
1965. aastal muudeti Harku vangla naistevanglaks.
15. jaanuaril 2011 liideti Harku vanglaga Murru vangla. 31. detsembril 2012 suleti Harku ja Murru vangla Murru territoorium. Varem oli Murru vanglaga liidetud ka Rummu vangla ja Ämari vangla.
Vangla on kandnud ka nime Harku vangimaja.
Kunnati laht

Kunnati laht on Kõiguste lahe sisemaapoolne osa.
Laht piirneb Kõiguste, Laevaranna ja Kungla külaga. Lahe veepeegli pindala on 2,56 km².
Veeloomad

Veeloomad on vee-eluviisiga loomad. Nad jagunevad esmas- ja teisveelisteks organismideks. Veeloomade keha on voolujooneline ning liikumiseks kasutavad nad uimi, loibasid või ujunahkadega jalgu.

Esmasveelised

Esmaveelisteks on peajalgsed, okasnahksed, õisloomad ja käsnad. Nende evolutsioon on toimunud vees. Nad on kõigusoojased ja peamised meeled on kompimis- ja keemiline meel.

Teisveelised

Teisveeliste hulka kuuluvad veekilpkonnad, vaalad, hülged, delfiinid, mardikad jpt. Nende eellasteks olid maismaaloomad, kes siirdusid vette elama. Eespool nimetatud loomad ei saa vee all hingata ning peavad käima vee peal hingamas.
Nikolai Manassein

Nikolai Manassein (vene Николай Авксентьевич Манас(с)еин; 19. november 1834 – 16. september 1895) oli Venemaa keisririigi riigitegelane. 1885–1894 oli ta Venemaa justiitsminister. 1880—1895 oli ta Valitseva Senati liige. Tuntud on tema Liivimaa ja Kuramaa kubermangu revisjon (Manasseini revisjon).
Isikuandmete kaitse seadus

§ 5. Isikuandmete töötlemine

Isikuandmete töötlemine on iga isikuandmetega tehtav toiming, sealhulgas isikuandmete kogumine, salvestamine, korrastamine, säilitamine, muutmine, juurdepääsu võimaldamine, päringute teostamine, väljavõtete tegemine, kasutamine, edastamine, ristkasutamine, ühendamine, sulgemine, kustutamine või hävitamine või mitu eeltoodud toimingut, sõltumata toimingute teostamise viisist või kasutatavatest vahenditest.

§ 8. Volitatud töötleja

Volitatud töötleja on füüsiline või juriidiline isik või riigi- või kohaliku omavalitsuse asutus, kes töötleb isikuandmeid vastutava töötleja ülesandel haldusakti või lepingu alusel. Haldusaktis või lepingus määratakse kindlaks isikuandmete töötlemise kord, viisid ja tingimused. Volitatud töötleja võib kindlaks määrata seaduse või määrusega.

§ 9. Andmesubjekt

Andmesubjekt on isik, kelle isikuandmeid töödeldakse.

§ 32. Õigus pöörduda kohtu poole

Andmesubjektil on õigus pöörduda Andmekaitse Inspektsiooni ja kohtu poole, kui ta leiab, et isikuandmete töötlemisel rikutakse tema õigusi.
Hundinuialised

Hundinuialised (Typhaceae) on üheiduleheliste õistaimede sugukond. 
Koguteoses "Eesti NSV floora" kasutatud süsteemi järgi kuulub sugukonda ainult üks perekond – hundinui (Typha). Mõnede teiste süsteemide järgi haarab see sugukond ka jõgitakjalisi.
Helen Plado

Helen Plado (snd Koks, sündinud 6. juulil 1981 Võrus) on eesti keeleteadlane.

Haridus

1999 lõpetas Tallinna Ühisgümnaasiumi. 2003 omandas Tartu Ülikoolis bakalaureusekraadi ning 2006 magistrikraadi eesti ja soome-ugri keeleteaduses. Olnud vahetusüliõpilane Turu Ülikoolis. 2013 kaitses TÜ-s doktorikraadi väitekirjaga "Kausaalsuhete adverbiaallaused eesti keeles".

Teadustöö

2007–2008 töötas Keelehooldekeskuse koordineerijana, alates 2007 TÜ eesti ja üldkeeleteaduse instituudis teaduri, lektori ja projektijuhina ning alates 2015 ka Võru Instituudis grammatika teadurina.
Uurimisvaldkonnad: eesti keele süntaks (eelkõige komplekslause), adverbiaallause, grammatiseerumine.
Eesti Kognitiivse Keeleteaduse Ühingu asutajaliikmeid, kuulub ka Emakeele Seltsi, Philological Societysse ja Societas Linguistica Europaeasse.
Nate Ruess

Nathaniel Joseph Ruess (sündinud 26. veebruaril 1982 Iowa City's) on USA laulja, ansambli fun. asutaja ja solist.
Juunis 2015 ilmus tal sooloalbum "Grand Romantic".
Diego Maradona

Diego Armando Maradona (sündinud 30. oktoobril 1960 Lomas de Zamoras) on Argentina endine jalgpallur, keda peetakse üheks aegade parimaks mängijaks.

Klubikarjäär

Maradona mängis oma karjääri jooksul sellistes klubides nagu Argentinos Juniors, Boca Juniors, Barcelona, Napoli, Sevilla ja Newell's Old Boys.

Koondisekarjäär

Argentina koondises mängis Maradona 91 kohtumist ja lõi 34 väravat. 
Ta võitis koondisega 1986. aasta jalgpalli maailmameistrivõistlused ja jäi 1990. aastal hõbedale. Mõlemal korral kohtuti finaalis Saksamaaga.

Treenerikarjäär

2008. aasta detsembrist töötas Maradona Argentina koondise peatreenerina. 
Tema leping lõppes pärast 2010. aasta maailmameistrivõistlusi.
Hiljem on olnud ta veel Araabia Ühendemiraatide klubide Al-Wasli ja Al-Fujairahi peatreener. Alates 2018. aastast on ta Mehhiko kõrgliiga klubi Dorados de Sinaloa peatreener.

Isiklikku

Tema mängijakarjäär lõppes uimastite tarvitamise tõttu. Tema kokaiinisõltuvust on ravitud Šveitsi ja Kuuba kliinikutes.
Küllo Kõiv

Saavutused

Ta oli kuuekordne Eesti meister vabamaadluses (1988, 1989, 1990, 1991, 1992, 1994)
NSV Liidu meistersportlane vabamaadluses – 1989.

Lisaks

Alates 1999. aastast korraldatakse rahvusvahelist Küllo Kõivu mälestusvõistlust.
Dubniki lade

Dubniki lade on ülemdevoni ladestiku regionaalne lade. Üleilmses standardis vastab sellele Frasnes'i lade, litostratigraafiliselt vastab sellele umbkaudu Dubniki kihistu. Lademe vanus on 359...364 miljonit aastat. Dubniki lademe all lamab Eestis Pļaviņase lade ja temal lasub Daugava lade. Läti aladel vastab sellele Salaspilsi lade.
Lade on oma nime saanud Dubniki kivimurru järgi Irboska lähistel, kus paljanduvad 12,5 meetri paksused rohekashalli savi kihid, mis vahelduvad kipsi ja dolomiidiga. Lademe paksus Eestis on kuni 10 m.
Lademe kivimkoosseisus on palju dolokivi, domeriiti ja savi.